ରାଉରକେଲା, ଅଗଷ୍ଟ ୧୨(ଓଡ଼ିଶା ଡ଼ଟ୍ କମ୍) ରାଜଗାଙ୍ଗପୁର ଥାନା ଅନ୍ତର୍ଗତ ଦୁଡ଼ୁକାବାହାଲ ଗ୍ରାମକୁ ଜଣେ ୱାରେଣ୍ଟିକୁ ଧରିବାକୁ ଯାଇଥିବା ବେଳେ ଗ୍ରାମବାସୀଙ୍କ ଆକ୍ରମଣ ପରେ ନିଖୋଜ ହୋଇଯାଇଥିବା ଏଏସ୍ଆଇଙ୍କ ମୃତଦେହ ରବିବାର ଉଦ୍ଧାର କରାଯାଇଛି ।
ଓଡ଼୍ରାଫ୍ ଟିମ୍ ଦୁଡ଼ୁକାବାହାଲ ଗ୍ରାମ ନିକଟରୁ ଲାଞ୍ଜିବେର୍ଣ୍ଣା ଫାଣ୍ଡି ଏଏସ୍ଆଇ ନବୀନ ପଟେଲଙ୍କ ଶବ ଏବଂ ପୋଲିସ ଜିପ୍ ଉଦ୍ଧାର କରିଥିବା ଜଣେ ଅଧିକାରୀ କହିଛନ୍ତି ।
ଶନିବାର ରାତି ପ୍ରାୟ ଆଠଟା ବେଳେ ପୋଲିସ ଦଳ ଉକ୍ତ ଗ୍ରାମରେ ପହଞ୍ଚି ସଂପୃକ୍ତ ୱାରେଣ୍ଟିକୁ ଗିରଫ କରି ଆଣୁଥିବା ବେଳେ ଗ୍ରାମବାସୀମାନେ ପୋଲିସକୁ ସଂଘବଦ୍ଧ ଭାବେ ଆକ୍ରମଣ କରିବା ସହ ପଟେଲ ଓ ପୋଲିସ ଜିପ୍କୁ କେନାଲକୁ ଠେଲି ଦେଇଥିଲେ ।
ଗ୍ରାମବାସୀଙ୍କ ଆକ୍ରମଣରେ ଚାରି ଜଣ ଆହତ ହୋଇଥିଲେ ।
ରାଉରକେଲା, ଅଗଷ୍ଟ ୧୧(ଓଡ଼ିଶା ଡ଼ଟ୍ କମ୍) ସୁନ୍ଦରଗଡ଼ ଜିଳ୍ଲା ରାଜଗାଙ୍ଗପୁର ଥାନା ଅନ୍ତର୍ଗତ ଦୁଡ଼ୁକାବାହାଲ ଗ୍ରାମକୁ ଶନିବାର ଏକ ପୋଲିସ ଦଳ ଜଣେ ୱାରେଣ୍ଟିକୁ ଧରିବାକୁ ଯାଇଥିବା ବେଳେ ଗ୍ରାମବାସୀଙ୍କ ଆକ୍ରମଣରେ ଏଏସ୍ଆଇଙ୍କ ସମେତ ଚାରି ଜଣ ଆହତ ହୋଇଥିବା ପୋଲିସ କହିଛି ।
ସଂପୃକ୍ତ ଏଏସ୍ଆଇଙ୍କୁ ଗ୍ରାମବାସୀମାନେ କୁଆଡେ ଅପହରଣ କରି ନେଇଯାଇଥିବା ଅଭିଯୋଗ ହୋଇଛି । ଆହତ ପୋଲିସ କର୍ମଚାରୀମାନଙ୍କୁ ତୁରନ୍ତ ଚିକିତ୍ସା ପାଇଁ ରାଜଗାଙ୍ଗପୁର ଡାକ୍ତରଖାନାରେ ଭର୍ତି କରାଯାଇଛି ।
ରାତି ପ୍ରାୟ ଆଠଟା ବେଳେ ପୋଲିସ ଦଳ ଉକ୍ତ ଗ୍ରାମରେ ପହଂଚି ସଂପୃକ୍ତ ୱାରେଣ୍ଟିକୁ ଗିରଫ କରି ଆଣୁଥିବା ବେଳେ ପ୍ରାୟ ୧୦ରୁ ୧୨ ଜଣ ଗ୍ରାମବାସୀ ପୋଲିସକୁ ସଂଘବଦ୍ଧ ଭାବେ ଆକ୍ରମଣ କରି ତାକୁ ଛଡ଼ାଇ ନେଇଥିଲେ ।
ତେବେ ନିଖୋଜ ଏଏସ୍ଆଇ ଓ ପୋଲିସ ଜିପ୍ ର ପତ୍ତା ମିଳିନଥିବା ବେଳେ ସେମାନଙ୍କୁ ଠାବ କରିବା ପାଇଁ ଖୋଜାଖୋଜି ଚାଲିଛି ବୋଲି ଜଣେ ବରିଷ୍ଠ ଅଧିକାରୀ କହିଛନ୍ତି । ସଂପୃକ୍ତ ଗ୍ରାମରେ ବ୍ୟାପକ ପୋଲିସ ଫୋର୍ସ ମୁତୟନ କରାଯାଇଛି ।
ଭୁବନେଶ୍ୱର, ମଇ ୮(ଓଡ଼ିଶା ଡ଼ଟ୍ କମ୍) ନୂଆପଡ଼ା ଜିଲ୍ଲାରେ ମଙ୍ଗଳବାର ମାଓବାଦୀମାନେ ହତ୍ୟା କରିଥିବା କାର୍ଯ୍ୟରତ ପୋଲିସ ଏଏସ୍ଆଇଙ୍କ ପରିବାର ପାଇଁ ସରକାର ସ୍ୱତନ୍ତ୍ର ପେନ୍ସନ୍ ଘୋଷଣା କରିଛନ୍ତି ।
ନିହତ ମାଝୀଙ୍କ ନିକଟତମ ଆତ୍ମୀୟଙ୍କୁ ସରକାରୀ ଚାକିରୀ ସହିତ ଆଠ ଲକ୍ଷ ଟଙ୍କା ଅନୁକମ୍ପା ମୂଳକ ସହାୟତା ପ୍ରଦାନ କରାଯିବ ବୋଲି ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ କହିଛନ୍ତି । ଏହାସହ ବୀମା ରାଶି ବାବଦ ଦଶ ଲକ୍ଷ ଟଙ୍କା ପ୍ରଦାନ କରାଯିବ ।
ଏହି ହତ୍ୟା ଘଟଣାକୁ ସେ ଅତ୍ୟନ୍ତ ଅମାନୁଷିକ ଓ ବର୍ବର ବୋଲି ଅଭିହିତ କରି ଏଥିରେ ସଂପୃକ୍ତ ଅପରାଧୀଙ୍କ ବିରୋଧରେ ଦୃଢ କାର୍ଯ୍ୟାନୁଷ୍ଠାନ କରାଯିବ ବୋଲି କହିଛନ୍ତି ।
ଧରମବନ୍ଧା ଫାଣ୍ଡି ଏଏସ୍ଆଇ କୃପାରାମ ମାଝୀ ନିକଟସ୍ଥ ସିଆର୍ପିଏଫ୍ କ୍ୟାମ୍ପକୁ ପାଣି ଟାଙ୍କି ନେଇ ଯାଉଥିବା ବେଳେ ପ୍ରାୟ ୧୦ରୁ ୨୦ ଜଣ ମାଓବାଦୀ ତାଙ୍କୁ ଅପହରଣ କରି ନେଇଥିଲେ । ତାଙ୍କ ସହ ଥିବା କନେଷ୍ଟବଳ ଦେବନାରାୟଣ ସାହୁଙ୍କୁ ସେମାନେ ଛାଡ଼ି ଦେଇଥିଲେ ।
ପରେ ପୋଲିସ କୁମ୍ବିଂ ଅପରେଶନରେ ସେହି ଅଞ୍ଚଳକୁ ଯାଇଥିବା ବେଳେ ମାଝୀଙ୍କ ଗୁଳିବିଦ୍ଧ ମୃତଦେହ ଠାବ କରିଥିଲା ।
